У Вікіпедыі ёсць артыкулы пра іншых асоб з прозвішчам Сцебурака.

**Усевалад Мікалаевіч Сцебурака** (нар. 17 ліпеня 1981, Жлобін) — беларускі пісьменнік, шоумен.

Біяграфія і адукацыя
--------------------

Нарадзіўся ў сям’і дактароў Мікалая і Інэсы Сцебуракаў. Малодшы брат — Анатоль Сцебурака — беларускі гісторык, кандыдат гістарычных навук, дацэнт.

У 1980-я гады сям’я Сцебуракаў жыла ў Амговічах Слуцкага раёна Мінскай вобласці і ў Жлобіне Гомельскай вобласці. У 1990 годзе сям’я пераехала ў Вілейку, дзе Усевалад атрымаў сярэднюю адукацыю ў гарадской гімназіі. Скончыў гістарычны факультэт БДПУ імя М. Танка ў 2003 годзе, аспірантуру па спецыяльнасці «Гісторыя Беларусі» БДТУ ў 2006 годзе. З 1998 года жыве ў Мінску.

Праца
-----

Працаваў на пасадзе навуковага супрацоўніка ў Дзяржаўным музеі тэатральнай і музычнай культуры Рэспублікі Беларусь. У 2003—2010 гадах выкладаў гістарычныя дысцыпліны ў БДТУ і БДПУ. З 2012 года працаваў у ГА «Саюз беларускіх пісьменнікаў» (ГА СБП). У 2012—2017 гадах на пасадзе памочніка старшыні, у 2017—2021 — намеснік старшыні ГА СБП.

Як шоумен вёў шматлікія культурныя мерапрыемствы і святы беларускай грамады.

Творчасць
---------

Пачаў друкавацца ў 1999 годзе на старонках «Нашай Нівы». Паэзія і проза з’яўлялася ў газетах і альманахах: «Рэгіянальнай газеце», «Родзічах», «ЛіМ», «Літаратурная Беларусь», часопісах «Куфэрак Віленшчыны», «Дзеяслоў», ARCHE, у перакладзе на польскую мову ў часопісе «Pobocza», проза перакладалася на ўкраінскую мову.

Удзельнік шматлікіх літаратурных фестываляў: «Бязмежжа» (Польшча), паэтычнага фестывалю памяці імя Міхася Стральцова, памяці Анатоля Сыса, памяці Ніны Мацяш «Бабіна лета» (Беларусь) і інш. Браў удзел у папулярных паэтычных праектах: «Начная чытанка», «Галасы паэтаў», «Чорна-белыя вершы».

Першая кніга вершаў і малой прозы «Крушня» выйшла ў бібліятэчцы часопіса «Дзеяслоў», другая — «Бег па самаадчуванні» ў выдавецкай серыі «Кнігарня пісьменніка». Трэцяя кніга вершаў «Сны дарог» (Мінск, 2017 г.).

У 2022 г. выйшла кніга сямейнай гісторыі «Сцебуракаў лёс» (у суаўтарстве з А. Сцебуракам). Твор спалучыў жанры нон-фікшн, гісторыі паўсядзённасці, эсэ і гістарычнага даследавання з грунтоўным дадаткам на аснове архіўных крыніц. У 2024 г. кніга «Сцебуракаў лёс» выйшла ў аўдыёфармаце ў праекце «Кнігі бяз літар».

Перакладае з англійскай, рускай і ўкраінскай моў. Некаторыя паэтычныя пераклады ўвайшлі ў зборнікі «Бег па самаадчуванні» (2013), «Сны дарог» (2017). Пераклаў з англійскай асобныя творы Рэд’ярда Кіплінга, Роберта Льюіса Стывенсана, Гі́лберта Кіта Чэ́стэртана, творы англійскай народнай паэзіі (у тым ліку «Дом, у якім гаспадарыць Джэк» і «Баладу пра верасовы мёд»), з рускай — А. Вазнясенскага, М. Булгакава, Я. Еўтушэнку, Р. Раждзественскага і іншых.

Шэраг вершаў паэта сталі песнямі беларускіх музыкаў — мінскага гурта «S°unduk» (Сундук), магілёўскага гурта «Zatoczka».

Песні на словы У. Сцебуракі ёсць у рэпертуары барда Змітра Бартосіка: «Лістапад», «Рэха 1863-га года», «Дзяды».

Бібліяграфія
------------

* «Крушня» (2007)
* «Бег па самаадчуванні» (2013)
* «Сны дарог» (2017)
* «Сцебуракаў лёс» (2022)

Узнагароды
----------

* Лаўрэат прэміі «Залаты апостраф» часопіса «Дзеяслоў» у намінацыі «Лепшы дэбют» (2004).
* Прызёр Астравецкага паэтычнага слэму (2012).
* Лаўрэат прэміі «Залаты апостраф» часопіса «Дзеяслоў» у намінацыі «Паэзія» (2023).

Зноскі
------

1. ↑  Структура ГА «СБП» Архівавана 22 сакавіка 2019.
2. ↑  *Таццяна Гусева*. 5 парадаў вясельнага маршалка // Салідарнасць
3. ↑  Як риба об лід. Антологія учасного білоруського оповідання. — Київ, 2015.
4. ↑  Чорна-белыя вершы. Усевалад Сцебурака(нявызн.). Праверана 15 лютага 2024.
5. ↑  Крушня на kamunikat.org
6. ↑  Абранец лёсу, або «Бег па самаадчуванні» Усевалада Сцебуракі Архівавана 6 мая 2018.
7. ↑  Усевалад Сцебурака, Анатоль Сцебурака — Сцебуракаў лёс. Чытае Зміцер Бартосік(нявызн.). Праверана 15 лютага 2024.
8. ↑  Сёння ня мой дзень (СНД) - Группа S°unduk (Сундук) **(нявызн.)**. *sounduk.by*. Праверана 15 лютага 2024.
9. ↑  - YouTube **(нявызн.)**. *www.youtube.com*. Праверана 15 лютага 2024.
10. ↑  Лістапад. (Спявае Зм. Бартосік, сл. Ус. Сцебурака).(нявызн.). Праверана 15 лютага 2024.
11. ↑  Паэтычны слэм упершыню адбыўся на Астравеччыне (ФОТА, ВІДЭА) (руск.)  **(нявызн.)**?. *KRAJ.BY - События*. Праверана 15 лютага 2024.

Літаратура
----------

* *Arnold McMillin* Spring Shoots: Young Belarusian Poets in the Early Twenty-First Century. — Cambridge, 2015.

Спасылкі
--------

* Усевалад Сцебурака. Самая вялікая праблема дарослых, што яны мусяць жыць хутка // Generation.by

|  |  |
| --- | --- |
| ⚙️   Нарматыўны кантроль | NKC: js20191049083 · VIAF: 31157038025866861533 |